Javi Rodríguez: “És difícil jugar aguantant-te les llàgrimes” - FC Barcelona
HomeSeccionsFutbol SalaPrimer EquipNotíciesJavi Rodríguez: “És difícil jugar aguantant-te les llàgrimes”
Javi Rodríguez: “És difícil jugar aguantant-te les llàgrimes”
El capità s’ha acomiadat de l’afició del Palau amb una victòria importantíssima. Per al jugador ha estat “una gran sort i privilegi notar el seu caliu des del primer dia”
Javi Rodríguez s'acomiada del públic del Palau Blaugrana / FOTO: ÀLEX CAPARRÓS - FCB
Javi Rodríguez ha jugat aquesta tarda el seu últim partit al Palau Blaugrana vestint la samarreta del Barça Alusport. El capità, que ha vist amb emoció com els seus companys l’homenatjaven tant al principi com al final del partit, ha reconegut que “és difícil jugar aguantant-te les llàgrimes”. “Si sóc el jugador que sóc és gràcies als companys i entrenadors que he tingut. De tots n'he après”. El jugador no ha volgut oblidar-se de l’afició el Palau: “He tingut la gran sort i el privilegi des del primer dia de notar el seu caliu. No feia falta que em fessin l’homenatge per saber que són la millor afició”.
La pressió per a ElPozo
Pel que fa a la victòria davant ElPozo, Javi Rodríguez creu que “ells tenen més pressió perquè si perden han perdut la Lliga. Nosaltres anem a jugar amb aquest factor, com ho han fet ells aquí al Palau”. I creu que ara l’equip “ha de tractar de recuperar les forces". "Arribem cansats però amb moltes ganes de guanyar aquesta Lliga”, ha afegit.
A continuació us reproduïm les reaccions dels jugadors del Barça Alusport:
“És una final i s’ha notat. L’altre dia no vam estar fins, però sabíem que avui era sí o sí. Ara anem a Múrcia a veure què passa”.
“Tenim dues oportunitats i anirem pel primer partit, i si no pot ser pel segon”.
“El Palau Blaugrana ha estat impressionant. Ens han donat suport durant tota la temporada”.
“Amb aquest ambient era molt difícil de perdre. Hem sabut patir i l’afició s’ho mereixia”.
“Tot l’equip ha estat molt bé en defensa i així és més difícil d’encaixar gols. S’han sacrificat molt”.
“És un rival molt difícil però som el Barça. Tornem a estar per davant i ara tenim dos partits allà per guanyar-ne un. Serà un luxe guanyar allà”.
“Era un partit complicat i ha estat una victòria molt merescuda. L’altre dia va ser una derrota molt dura i hem après. El resultat ha estat just”.
“Paco Sedano ha demostrat que és un grandíssim porter de la mateixa manera que Cristian. Ha estat espectacular i ens ha mantingut a dins del partit”.
“És molt gratificant jugar amb un Palau ple”.
Carmona: “Qui estigui millor s’ho emportarà”
El tècnic del Barça Alusport Marc Carmona creu que aquest diumenge l’equip “ha tingut més serenitat per atacar una mica millor” respecte a divendres. I és que l’entrenador blaugrana ha destacat la capacitat de reacció dels seus homes: “Dono molt valor al fet d'haver guanyat després d’haver encaixat el resultat de l’altre dia”. I ha reconegut que el cansament comença a passar factura després d’una temporada intensa. “No estem pletòrics però sí suficientment bé per competir. Estem al final de la temporada i les cames no estan com al mes de febrer”, ha comentat. Per això ha afirmat que “el que estigui millor s’emportarà el títol”.
“De jugador de pista és el millor que hi ha hagut a la història nascut aquí. El Club li està molt agraït perquè quan ell va fer el pas de venir aquí va apostar per aquest projecte. Estic content que s’hagi acomiadat havent aixecat copes, que és el que somiàvem quan va venir aquí”. Aquestes han estat les paraules de Carmona sobre Javi Rodríguez el dia del seu comiat del Palau.